To mænd skal mandag møde i Retten i Aalborg i en sag, hvor de er tiltalt for at have stjålet for næsten 400.000 kroner ved et indbrud i Gug.

Ifølge anklageskriftet var det to særdeles kvalitetsbevidste herrer, som i højsommeren begik indbrud i en villa i Gug i det sydøstlige Aalborg. Udbyttet blev eksklusive produkter til flere hundrede tusinde kroner. De to mænd, der nu er tiltalt for at stå bag designerkuppet, er henholdsvis 19 år 28 år, og de sidder i øjeblikket varetægtsfængslet i sagen, som efter planen kommer for retten mandag. Det fremgår af anklageskriftet, at de to mænd er tiltalt for at have begået indbruddet  i Gug 18. juli i år sidst på eftermiddagen. Efter at være brudt ind i huset er de to tiltalt for at stjålet flere designertasker af mærker som Louis Vuitton, Gucci, Burberry og Ralph Lauren. Derudover tog de et pengeskab med cirka 28.000 kr. i kontanter samt diverse smykker, herunder i guldsmykker og smykker med diamanter. Desuden forsvandt en Macbook, bilnøgler, kreditkort og flere personlige papirer. Stjal for næsten 400.000 Byttet løb op i en værdi af minimum 382.000 kroner. Gerningsmændene nåede dog ikke langt, for de blev snuppet af politiet kort efter og har siddet fængslet siden dagen efter indbruddet. Det fremgår af anklageskriftet, at en tredje person også er involveret i kuppet, men denne person skal have sin sag behandlet særskilt i retten. Der er i øvrigt lagt op til, at sagen kan køre som tilståelsessag, hvilket tyder på, at de to mænd tilsyneladende har lagt kortene på bordet og erkendt alt.